## Φιλοσοφία–Σκοπιμότητα προγράμματος

## Σήμερα η ανθρωπότητα διανύει την περίοδο της λεγόμενης 4ης βιομηχανικής επανάστασης, της τεχνολογικής/ψηφιακής επανάστασης ή επανάστασης των αυτοματισμών, των ρομπότ και των εικονικών-ψηφιακών κόσμων. Αναλυτικότερα, η ψηφιακή επανάσταση έχει προσφέρει πολλαπλά τεχνολογικά επιτεύγματα, ιδιαιτέρως τα τελευταία είκοσι (20) έτη, όπου έξυπνες συσκευές έχουν ενσωματωθεί στην καθημερινότητα των ανθρώπων, αλλά και των μαθητών/τριών [Wegerif, (2012)]. Ως αποτέλεσμα, έχουμε την εμφάνιση και καθημερινή χρήση τόσο από εκπαιδευτικούς όσο και από μαθητές/τριες πληθώρας ψηφιακών εργαλείων, αποθετηρίων και εικονικών περιβαλλόντων διδασκαλίας και γνώσης, με κύριο σκοπό την ανάπτυξη γνώσεων, ικανοτήτων και δεξιοτήτων από τους/τις μαθητές/τριες [Johnson, L., Adams, S. and Cummins, M. (2012)]. Έτσι, λοιπόν, στη νέα αυτή καθημερινότητα μπορεί κάποιος/α να πει πως η εξέλιξη των εφαρμογών αυτών σε συνδυασμό με τα πολλαπλά τεχνολογικά επιτεύγματα της ψηφιακής επανάστασης έχουν αλλάξει τον τρόπο που οι σύγχρονες κοινωνίες λειτουργούν, επικοινωνούν αλλά και μαθαίνουν. Παράλληλα όμως, το σημερινό σύγχρονο περιβάλλον διέπεται από συγκεκριμένα χαρακτηριστικά, όπως η νέα μορφή οικονομίας, η διαφορετικότητα και πολυμορφία των κοινωνιών και η ανάπτυξη των αξιών και της κοινωνικής ενσυναίσθησης. Θα έλεγε κανείς ότι οδεύουμε προς μια κοινωνία αξιών και προώθησης της αλληλοϋποστήριξης και συνεργασίας των ανθρώπων σε κάθε τομέα και στην εκπαίδευση (OECD, 2021). Το παρόν πρόγραμμα αφορά σε εκπαιδευτικές δραστηριότητες, οι οποίες εστιάζουν στις ψηφιακές δεξιότητες στη θεματική ενότητα του «Ενδιαφέρομαι και Ενεργώ-Κοινωνική Συναίσθηση και Ευθύνη» με αναφορά στην κοινωνική ευαισθησία για μαθητές/τριες της Στ΄ τάξης του Δημοτικού σχολείου. Σκοπός είναι η αναγνώριση και κατανόηση οικείων κοινωνικών θεμάτων και προβλημάτων και η επιτυχής αντιμετώπισή τους από τους/τις μαθητές/τριες ως έναν βαθμό με ταυτόχρονη καλλιέργεια και ανάπτυξη συγκεκριμένων δεξιοτήτων όπως η ενσυναίσθηση, η επίλυση προβλήματος, η κριτική σκέψη, η εποικοδομητική συνεργασία σε ομάδα μέσω διαλόγου και επιχειρημάτων, η αλληλοϋποστήριξη καθώς και η ενίσχυση της γνώσης ενεργητικά, διερευνητικά και διαθεματικά σε κοινότητες-ομάδες πρακτικής. [Graven, M., Lerman, S. Wenger, E. (1998)]. Οι μαθητές/τριες, μαζί με τον/τη δάσκαλο/α, γίνονται μικροί/ες ερευνητές/τριες, ανακαλύπτουν το πρόβλημα, προτείνουν λύσεις και αυτενεργούν. Ολοκληρώνουν τη μαθησιακή διαδρομή με δράσεις εντός και εκτός σχολείου και παρουσιάζουν τις εργασίες τους στην ολομέλεια.