**Portfolio μαθητή/τριας**

Αναφορικά με το portfolio μαθητή/τριας και λόγω της θεματικής του συγκεκριμένου προγράμματος, *Ψηφιακές δεξιότητες* στη θεματική ενότητα του «Ενδιαφέρομαι και Ενεργώ-Κοινωνική Συναίσθηση και Ευθύνη» προτείνεται η δημιουργία ενός e-portfolio. Ο ηλεκτρονικός φάκελος/χαρτοφυλάκιο του μαθητή/τριας (e-Portfolio) μπορεί να οριοθετηθεί ως μια συλλογή από ψηφιακά αντικείμενα που μπορεί να περιλαμβάνει: έγγραφα, φωτογραφίες, βίντεο, μουσικά αρχεία, παρουσιάσεις, επίλυση προβλήματος, που έχουν σχεδιαστεί για να υποστηρίξουν μια σειρά από παιδαγωγικές διαδικασίες και σκοπούς αξιολόγησης (Abrami and Barrett, 2005). Οι Puckett και Black (2000) αναφέρουν ότι: ο φάκελος εργασιών είναι μια προμελετημένη συλλογή των εργασιών του μαθητή/τριας που παρουσιάζουν στον/στην εκπαιδευτικό, στον/στη μαθητή/τρια και στους γονείς τους καρπούς, την πρόοδο και τα επιτεύγματα του μαθητή/τριας σε συγκεκριμένες γνωστικές περιοχές. Ενδεικτικές δραστηριότητες ακολουθούν:

**Αναστοχάζομαι και αξιολογώ τις δεξιότητές μου** – **Αναπτύσσω και εφαρμόζω τις γνώσεις μου.** Σκοπός: Να διερευνήσουν οι μαθητές/τριες ποιες δεξιότητες ανέπτυξαν για τις δραστηριότητες, με τις οποίες ασχολήθηκαν και σε ποιο βαθμό ανέπτυξαν τις συγκεκριμένες δεξιότητες.

Οι μαθητές/τριες σκέφτονται και καταγράφουν: Ποιες δεξιότητες πιστεύουν ότι έχουν αναπτύξει ασχολούμενοι/ες με την κοινωνική ευαισθησία στο πρόγραμμα αυτό και σε ποιον βαθμό.

Ποιες γνώσεις πλέον ανέπτυξαν και πώς τις αξιοποίησαν στις ομαδικές δραστηριότητες.

Ποια χαρακτηριστικά της προσωπικότητάς τους έχουν αναδειχθεί μέσω του αναστοχασμού και της αυτογνωσίας τους κατά τη διάρκεια των ομαδικών δραστηριοτήτων.

**Αναπτύσσω και εφαρμόζω ψηφιακές δεξιότητες**

Εύρεση και γνωστική αξιοποίηση σχετικών διαδικτυακών πηγών με τη θεματική της ομάδας.

Χρήση των προτεινόμενων ψηφιακών εργαλείων καθώς και γενικότερα του Η/Υ. Ομαδική συνεργασία σε ψηφιακό μέσο.

Αναζήτηση λύσης και επίλυση προβλήματος με καταγραφή σε ψηφιακό μέσο παρουσίασης, π.χ. Padlet, Timetoast ή PowerPoint.